Скрыпчанка Ірына Мікалаеўна,

настаўніца ДУА “Мурынборскі вучэбна-педагагічны

комплекс яслі-сад – сярэдняя школа Касцюковіцкага раёна”

ПРЫГОДЫ КАТА ФОКУСА

(урок дадатковага чытання ў 5 класе па творы сучаснага пісьменніка Г.Марчука

“Прыгоды дзяўчынкі Агапкі і ката Фокуса”)

М э т ы: 1. Пазнаёміць вучняў з асобай сучаснага пісьменніка Г.Марчука, са змест яго казкі, абмеркаваць характары герояў казкі; 2. Удасканальваць уменне вучняў чытаць, пераказваць і аналізаваць твор мастацкай літаратуры. 3. Выхоўваць пачуццё справядлівасці, дабрыні і міласэрнасці ў адносінах да людзей у сучасных рэаліях жыцця.

З а д а ч ы: вучыць аналізаваць прачытаны твор, выказваць уласныя думкі; адрозніваць літаратурны твор ад фальклорнага; выпрацоўваць ўменні даваць характарыстыку персанажам казкі, спрыяць развіццю умення даследваць тэкст з мэтай вылучэння асаблівасцей характару персанажа; развіваць творчыя здольнасці вучняў, вучыць новым формам літаратурнай творчасці (сінквейн).

Т ы п у р о к а: камбінаваны з элементамі гульні.

А б с т а л я в а н н е: партрэт Г. Марчука, казка Г.Марчука “Прыгоды дзяўчынкі Агапкі і ката Фокуса”, малюнкі вучняў па казцы. Прыказка “Казка – у жыцці падказка”, малюнкі казачных і хатніх катоў.

Ход урока

1. **Арганізацыйна-матывацыйны момант.**

* Дарагія дзеці! Я шчыра рада вітаць вас на ўроку, які павінен быць зусім незвычайны. Паглядзіце на нашу дошку. Там ёсць прыказка “Казка – у жыцці падказка”. Як вы лічыце, гэта правільныя словы? Чаму? (*У казцы заўсёды ёсць героі, якія перамагаюць зло, казка чаму-небудзь вучыць. Хочацца быць падобнымі да мужных казачных герояў.)*
* А вы помніце чым адрозніваецца літаратурная казка ад народнай, фальклорнай? *(Народная казка створана народам, а літаратурная – аўтарам, пісьменнікам.)*
* У гэтым годзе за ўдзел у конкурсе “Буслік” вы атрымалі выдатную кнігу ў падарунак. Гэта кніга Г.Марчука “Прыгоды дзяўчынкі Агапкі і ката Фокуса”. Некалькі слоў хачу сказаць пра аўтара. Георгій Марчук нарадзіўся ўжо 70 год таму назад. Нарадзіўся ён у беларускім гарадку Давыд-Гарадок. Са свайго дзяцінства ён запомніў многа кветак, якія вырошчвалі яго землякі. А яшчэ ён успамінаў людзей, якія навучылі яго шчыра і адкрыта рабіць дабро. Бо той, хто любіць і аберагае кволыя кветкі, не можа чыніць зло.

Я ўпэўнена, што вы казку прачыталі. І таму наш урок прысвечаны сучаснай беларускай літаратурнай казцы – твору Г.Марчука “Прыгоды дзяўчынкі Агапкі і ката Фокуса” (*Дзеці афармляюць запісы ў сшытак.)*

1. **Актуалізацыя ведаў.** Гутарка па пытаннях.

* Хто галоўныя героі гэтай казкі? (*Кот Фокус, Агапка, бабка Міла, Барабанадуля, сабака Пірат.*) А самы галоўны герой? (*Кот Фокус.)*
* Чаму гэты твор з’яўляецца казкай?
* Кот – самы любімы казачны персанаж. Якія казкі вы ведаеце пра катоў? (*Каток –залаты лабок. Кот, ліса і певень. Казка пра кацяня па імені Гаў. Кот у ботах. Трое з Прастаквашына і інш.)*
* Я прапаную невялічкую лінгвістычную размінку, у якой вы ўспомніце фразеалагізмы і загадкі пра катоў.(*Кату па пяту, купіць ката ў мяшку, як кот наплакаў. Ляжа вусаты, устане гарбаты. Мяккія лапкі, на лапках – царапкі.)*
* За што людзі любяць катоў? Дзеля чаго трымаюць дома? *(Каты – вельмі эстэтычныя, прыгожыя стварэнні. Яны добра ведаюць свайго гаспадара і па-свойму любяць яго. Для малых дзяцей кот – гэта мяккая цацка. А для дарослых жывёла можа стаць лекарам, як запэўніваюць многія, або надзейным сябрам.)*

1. **Праверка апераджальнага задання.** Узнаўленне асноўных момантаў казкі. Дзеці пераказваюць тую частку тэксту, па якой малявалі малюнак. Пасля пераказу задаюцца пытанні для аналізу:

* Чаму менавіта гэты момант з казкі вы вырашылі праілюстраваць?
* Якія персанажы тут дзейнічаюць?
* Чаму такія колеры вы абралі для свайго малюнка? Як перадаецца настраёвасць персанажаў праз колер?

1. **Інсцэніроўка.**

-Для таго, каб нашы персанажы ажылі, давайце паспрабуем паказаць казку. Я ведаю, што вам спадабалася частка, як кот Фокус памірыўся з мухай. І так, глядзім інсцэніроўку.

(Для інсцэніроўкі можна ўзяць любую частку, якая спадабалася дзецям, частак можа быць некалькі)

1. **Замацаванне атрыманых ведаў. Характарыстыка герояў**.

* У пачатку ўрока мы пералічылі ўсіх персанажаў. А ці пазнаеце вы іх па радках з тэксту? Я прапаную вам літаратурную віктарыну “Пазнай героя”.
* Дзесяцігадовая, кірпатая, з доўгай густой касой. Любіла вёску, умела даіць казу Марфу *(Агапка.)*
* Меў мару – трапіць у горад. Далей сваёй вёскі нідзе не быў. На другі канец вуліцы не хадзіў, бо баяўся.*(Кот Фокус.)*
* Пануры, заўсёды незадаволены, былы вартаўнік малочнай фермы. Ні з кім не вітаўся.*(Барабанадуля.)*
* Калі здымаўся з ланцуга, бегаў, дзе хацеў. Такі ж злосны, як яго гаспадар.*(Сабака Пірат.)*
* Трымала лупу перад вачыма, калі чытала. Любіла ўсё жывое.*(Бабуля Міла.)*
* А цяпер ахарактарызуйце персанажа, якога вы так хутка ўгадалі.(*Агапка – добрая дзяўчынка, строе імя, каб падкрэсліць яе сувязі з вёскай і зямлёй. Кот Фокус – любіць вытвараць розныя фокусы: пераапрануцца ў балонку, пафарбавацца ў зялёны колер, стаць Крынічным героем. Барабанадуля- злосны і пануры, робіць толькі зло і шкодзіць людзям, прозвішча сугучна таму, як ён бурчыць: быр-быр-быр. Бабуля Міла – мілая, добразычлівая, была настаўніцай спеваў у школе, яе ўсе любяць. Сабака Пірат – такі ж злосны, як і гаспадар, па-піратску нахабна падманвае людзей і ката, не дае Агапцы выратаваць мальву.)*

1. **Ф І З К У Л Ь Т Х В І Л І Н К А**. Робім усё, як кот: раніцай коцік прачынаецца, горбіць спінку, пацягваецца, круціць хвосцікам, становіцца на заднія лапкі, мыецца, драпае кіпцюрамі, бегае ўвесь дзень, а вечарам скручваецца ў клубок.
2. **Творчасць.**

А) Паглыбленая характарыстыка ката Фокуса.

- У нас прадстаўлены малюнкі катоў. На іх яны адлюстраваны па-рознаму: казачна, па-свойску, фантастычна. Паспрабуйце параўнаць Фокуса з малюнкамі.

* Скажыце, якія каты падобныя на яго і чаму?
* Калі б вы малявалі Фокуса, на што б звярнулі ўвагу ў першую чаргу?
* Якія рысы характару ў Фокуса праяўлены найбольш ярка? (*Любіць людзей, добры сябар, хоча дапамагаць гаспадыні, не любіць такіх злыдняў, як Барабанадуля.)*
* Пералічыце ўсе прыгоды, у якіх ён праяўляе сябе? *(Ратуе бабку Мілу, дапамагае знайсці ёй лупу, без якой яна нічога не бачыць. Дапамагае Агапцы выратаваць мальву, нават ахвяраваў кончыкам свайго хваста. Хоча быць падобным на ільва, пафарбаваўшыся дзеля гэтага ў зялёны колер і інш.)*
* Ці ёсць у яго дзеяннях нешта шкоднае, бо каты – вялікія жэўжыкі? *(Часта хавае ад бабулі Мілы лупу, потым сам жа яе і вяртае. Скраў у Агапкінага дзядулі фарбы.)*
* Я назаву словы-характарыстыкі, а вы скажыце, якія падыходзяць да Фокуса: вучоны, герой, фантазёр, жэўжык, выратавальнік, сябар, вынаходца, хітрун, гаварун.
* Якія пачуцці выклікае ў вас кот Фокус?

Б)Напісанне сінквейна “Кот Фокус”. Для дзяцей гэты від работы яшчэ новы. Таму можна прапанаваць гатовы з умовай, што дзеці могуць выпраўляць інфармацыю пра Фокуса на свой густ.

1. **Сацыялізацыя.** Вучні агучваюць сінквейны.

Кот Фокус

Хітры, вынаходлівы.

Дапамагае, сябруе, выратоўвае.

Кот Фокус – Крынічны герой.

Сябар.

(Аўтар: Глушакоў Дзмітрый)

Кот Фокус

Смешны, прыгожы.

Сябруе, выкручваецца, хітруе.

Кот любіць бабулю Мілу.

Хітрун.

(Аўтар: Барысенка Марыя)

1. **Абагульненне і замацаванне.**

* Ці спадабалася вам казка Георгія Марчука?
* Казка - у жыцці падказка. А што можа падказаць вам у жыцці казка нашага сучасніка? *(Быць уважлівым да жывёл. Любіць людзей. Дапамагаць састарэлым. Быць міласэрным. Не быць такім сквапным,як Барабанадуля, бо не ўсё вымяраецца грашыма. )*
* За што вы палюбілі ката Фокуса?
* Калі б вам дазволілі на кароткі час стаць персанажам гэтай казкі, каго вы б абралі і за што?

1. **Рэфлексія.**

**-**Якімі былі вашы адчуванні на сённяшнім уроку?

**-** Ці хацелі б вы яшчэ сустрэцца з персанажамі казкі?

**-** Які выраз ката Фокуса вам найбольш зараз падыходзіць: *трымаць хвост трубой* або *зусім вусы апусціў*?

1. **Агучванне дамашняга задання.**

* Хачу падзякаваць вам за плённую працу на ўроку. Казка вучыць нас дабру. Дэвіз творчасці Георгія Марчука: калі пісаць, то толькі пра дабро. Я прапаную вам самім прыдумаць працяг добрай казачнай гісторыі пра Фокуса. Можна развіць сюжэт пра тое, як кот Фокус стаў ратавальнікам, тым больш наш урок праходзіць напярэдадні 19 студзеня – Дня выратавальніка. Паспрабуйце прыдумаць уласную казку пра ката Фокуса.